Bikarúrslitaleikirnir í körfubolta fara fram í dag og í kvöld. Kvennalið Breiðabliks leikur í fyrsta sinn til úrslita í bikarkeppninni.
Blikar unnu öruggan sigur á fyrstu deildarliði Snæfells í undanúrslitunum á fimmtudagskvöld og komust í bikarúrslit í fyrsta sinn í sögu félagsins. Þar mætir Breiðablik ríkjandi bikarmeisturum Hauka klukkan 19:45. Hann verður í beinni útsendingu á RÚV 2 sem hefst klukkan 19:15 eða á eftir bikarúrslitaleiknum í karlaflokki þar sem Íslandsmeistararnir í Þór Þorlákshöfn mæta Stjörnunni. Sá leikur hefst klukkan 16:45 og verður sýndur beint á RÚV þar sem útsending hefst hálftíma fyrr.
Dóra María Lárusdóttir, fyrrverandi landsliðskona í fótbolta, hefur ákveðið að leggja skóna á hilluna, 36 ára að aldri. Þetta staðfesti hún á fótbolti.net. Dóra María lék 114 landsleiki og skoraði í þeim 18 mörk. Hún varð Íslandsmeistari átta sinnum, nú síðast í haust með Val.
Sara Björk Gunnarsdóttir, landsliðsfyrirliði í fótbolta, sneri aftur á fótboltavöllinn í gær eftir rúmlega árs fjarveru. Hún lék seinni hálfleikinn með franska liðinu Lyon í 3-0 sigri á Dijon. Sara eignaðist barn í nóvember og hefur unnið hörðum höndum að því að komast í leikform. Þetta eru sérstaklega jákvæðar fréttir fyrir kvennalandslið Íslands sem leikur á Evrópumótinu í sumar.
Leeds United vann dramatískan sigur á Úlfunum í ensku úrvalsdeildinni í fótbolta í gærkvöld. Úlfarnir komust í 2-0 áður en Leeds jafnaði og Luke Ayling skoraði sigurmark Leeds í viðbótartíma. Leeds er nú sjö stigum frá fallsæti.
Fram náði þriggja stiga forystu á toppi úrvalsdeildar kvenna í handbolta í gærkvöld með stórsigri á HK, 34-22. Fram er með 25 stig á toppnum en Valur í 2. sæti með 22 stig og hafa bæði toppliðin nú leikið jafnmarga leiki, eða sextán.
Teitur Árnason og Taktur frá Vakurstöðum sigruðu í gæðingafimi í meistaradeildinni í hestaíþróttum í gærkvöld. Þetta var fjórða mót vetrarins og er Teitur efstur í einstaklingskeppninni þegar tveimur mótum er ólokið. Það er þó stutt í næstu knapa og því spennandi lokasprettur framundan.

Bikarmeistarar í körfubolta verða krýndir í kvöld. Til úrslita í karlaflokki leika Þór Þorlákshöfn og Stjarnan en í kvennaflokki, Breiðablik og Haukar.